Jesús ja̱ropi etani i̱te que̱ja'a sarahua co̱ani saji'i,
pa̱i si̱opë tara hue'e hue̱'ñana hebreo pa̱i coca cato Gólgota hue'yo hue̱'ñana.
Ja̱rona i̱te que̱huë.
Yecohua'ire cayaohua'ire i̱ ja̱'re co̱ni que̱huë.
Jesuni jopore pana nëcojë yecohua'ini i̱ ëja te̱'tena cui'ne i̱ ari te̱'tena nëcohuë.
Pilatopi cua̱ñepi cruzu ë̱mëje'ena:
JESÚS NAZARET AQUË JUDÍO PA̲I ËJAËPI toyasicore deojë̱'ë caquë.
Ja̱je toyasicore jai pa̱i judío pa̱i ñahuë,
Jesure que̱ sitopi pa̱i daripë ja'yere pa'i do'ire.
Toyasico cato paji'i,
hebreo coca,
griego coca,
cui'ne latín coca.
Ja̱je pa'ina,
Maija'quë huë'e ñacaicohua'i ëjaohua'i judío pa̱ipi cahuë,
Pilatore:
“Toyama'ë pa'ijë̱'ë ‘Judío pa̱i ëjaëpi’ caquë coa toyajë̱'ë,
ñeje,
‘Judío pa̱i ëjaë'ë caquë api.’
Ja̱re toyajë̱'ë.”
Cajëna,
Pilatopi sehuopi:
“Yë'ë toya huesosico cato ja̱je pa'iji.
Yeque po̱nañe peoji.”
I̱te que̱si jeteyo'je soldado pa̱ipi Jesús ju'i ca̱re i̱ni cajese'e pa'i ca̱ña huahuehuë,
pa̱i ñape cui'na ja'yese'e.
Cui'ne camisaje̱ i̱'ë,
i̱tena te'opi tsoa ca̱ pa'iye sëte,
sa̱'ñe i̱ohua'i cahuë:
“Nanë ye'saye pa̱ñu'u,
coa i̱ti de'hue nesiquëpi i̱ote paja̱'quëre.”
Ja̱je cajë yo'o maca tsoe ti̱'api,
toyase'e ñeje cayepi:
“Yë'ë ju'i ca̱re pa̱i ñape huahuehuë.
Nepi paja̱'cohua'i a'ni,
cajë.”
Ja̱je soldado pa̱i yo'ohuë,
i̱ti case'eje̱ pa'ye.
Cruz yë'quë macare Jesús pëca ja'co cui'ne i̱o maja'yo,
cui'ne Cleofas nëjo María,
cui'ne yequë María Magdalena paë'ë.
Pa'ijëna,
pëca ja'core Jesús ñani,
cui'ne i̱ ai oi ye'yaquë pa'isiquëpi i̱o yë'quë macare nëcaquëna,
ñani capi:
“Nomio ja̱ë api,
më'ë mamaquë.”
Ja̱ jeteyo'je i̱ ye'yaquëre capi:
“Ja̱o,
më'ë ja'co.”
Ja̱re i̱ti casi macapi i̱ ye'yaquëpi i̱ huë'ena sai sapi,
i̱ote.
Ja̱ jeteyo'je Jesús tsoe si'aye ne saose'e sëte toyase'e cayepi ti̱'ajaquë caquë capi:
“Oco ëaji.”
Ja̱rote o'sa co̱no ti̱mësicopi ñuco'ë.
Ñu'iona,
ja̱ maca ca̱'cona sa̱ëni so̱quë tarapëna hue̱ni i̱ yë'opona u̱cuja̱quë cajë yo'ojëna.
Jesupi o'sa cuiya'i co̱nore u̱cupi.
U̲cuni capi:
“Si'aye ti̱'api,
yureta'a.”
Ja̱je cani meñe si̱opë ne meni,
ju̱ni huesëpi.
Ja̱ yë'ta'a Egíptopi Israel pa̱i etajë pa'ise'ere cuasajë yo'o mu'se ti̱'ama'ë paji'i.
Ja̱ mu'se cato huajë mu'se paji'i.
Ja̱je pa'i do'ire co'aye cruzure ju̱'isicohua'ipi dete ma'ñe cajë Pilatore se̱i'ë,
que̱sicohua'ire quë̱ñase'e të'ca jë'yeni ti̱ona saja̱jë cajë.
Ja̱ maca soldado pa̱ipi sani du'ru aquëre pani quë̱ña të'ca jë'yehuë,
cui'ne yequëreje̱ të'ca jë'yehuë,
Jesús ja̱'re que̱sicohua'ire.
Ja̱je yo'oni Jesús quë'rona sa tsioja̱ijë ñajëna,
tsoe ju̱'isiquë paji'i.
Pa'ina,
ña jujani quë̱ña të'ca jë'yeye pa̱huë.
Ja̱je pa'iquëta'are soldadopi uiyopi totapi.
Coripana totaquëna,
tsie cui'ne oco etapi.
Iye quëaquë cato i̱ti ñasiquëpi quëaji cui'ne nuñerepa caji.
Nuñerepa quëaji i̱ti asasiquëpi,
mësarureje̱ care paji cajë asaja̱jë caquë.
Iye cato yo'ohuë,
ñeje toyase'epi ti̱'ajaquë cajë,
i̱tipi caji:
“I̱ quë̱ña të'ca jë'yeye pa̱ja'cohua'i a'ë.”
Yequë hue̱'ña toyase'epi caji:
“I̱ohua'i a'si nesiquëni ñaja'cohua'i a'ë.”